Poul Kristensen
Poul Kristensen var en fremtrædende dansk bogtrykker og forlægger. Han videreførte efter faderens død i 1945 dennes bogtrykkeri, grundlagt i 1936 i Herning. Siden midten af 1960'erne markerede han sig som en af Danmarks førende bogkunstnere i den klassiske stil i kraft af fornemt typografisk talent og samarbejde med landets bedste illustratorer.
I 1986 udkom Nogle bøger fra Herning 1936-1986. 131 billeder med tekst af Erik Dal, en beretning om firmaets historie siden grundlæggelsen. Poul Kristensen, der udstillede egne trykarbejder på museer i Danmark, England og USA, afhændede sin virksomhed i 1994, men virkede fortsat som forlægger under eget navn.
I 1987 fik han – med eneret til brug – foræret en ny bogskrift, tegnet af den amerikanske designer George Abrams (1919-2001) i anerkendelse af Poul Kristensens bogudgivelsers høje grafiske kvalitet. Skriften blev digitaliseret af Poul Kristensens søn, typografen Jørgen Kristensen (1950-2009) og første gang benyttet i 1989 til bogen Venetian Printing, forfattet af den engelske boghistoriker Martin Lowry (1940–2002). Abrams Venetian blev dermed det første danskproducerede skriftsnit.
Ved siden af sit virke som bogtrykker var Poul Kristensen fra 1968-82 bestyrelsesformand for Herning Museum, fra 1973-78 medlem af hovedbestyrelsen for Forening for Boghaandværk. Gennem sin forlagsvirksomhed bidrog han betydeligt til litteraturen om St.St. Blicher og til udbredelsen af kendskab til jyske skønlitterære forfatterskaber. På Poul Kristensens 90-årsdag i 2012 udgav Herning Museum bogen Bogtrykkeren – Festskrift til Poul Kristensen, hvis mange bidrag viser et alsidigt engagement i dansk kunst, litteratur og historie.